text: Socialdemokratiske borgmestre er de store vindere
  21 november 2017 kl. 21.35
  I de tre socialdemokratiske kommuner i Syd- og Sønderjylland har partiet størst fremgang indtil videre. 
  Der sidder en socialdemokrat i borgmesterstolen i tre kommuner i Syd- og Sønderjylland. De foreløbige resultater tyder på, at partiet står til at blive valgets store vinder i både Fredericia, Horsens og Sønderborg.
  I Fredericia har Socialdemokraterne med borgmester Jacob Bjerregaard i spidsen fået halvdelen af de optalte stemmer. Selvom kun 18 pct af stemmerne foreløbigt er talt op, viser tallene, at Socialdemokraterne er gået frem med hele 11 pct.
  I Sønderborg går det også godt for partiet. Her er ca. 20 pct. af stemmerne talt op, og status er, at Socialdemokraterne har fået 42 pct. af stemmerne, hvilket er en fremgang på syv pct. Ved det seneste valg i 2013 fik borgmester Erik Lauritzen og co i alt 33,7 pct. af stemmerne.
  I Horsens er 67 pct. af stemmerne talt op. Her kan den socialdemokratiske borgmester Peter Sørensen notere sig en fremgang på godt tre pct.
  